*Vedtaget på korpsledelsens møde d. 5. januar 2022*

**Jf. § 86, stk. 7, samt § 91, stk. 3 fastsætter korpsledelsen nærmere regler for sagsbehandlingen af eksklusionssager. Disse regler er beskrevet i nedstående.**

**Formål**

Procesvejledningen har til formål at sikre en ensartet og effektiv behandling af eksklusionsnævnets sager i overensstemmelse med Spejderlovens regler om eksklusionsnævnets arbejde, at eksklusionsnævnet træffer afgørelse på et tilstrækkeligt oplyst grundlag samt at mindske risikoen for, at der sker sagsbehandlingsfejl, herunder utilsigtede fristoverskridelser, manglende høringer og skriftlighed, i forbindelse hermed.

**Relevant uddrag af vedtægterne**

Det følger af vedtægter for Det Danske Spejderkorps § 89, at korpsledelsen nedsætter et eksklusionsnævn på mindst tre personer. Eksklusionsnævnet træffer afgørelser i sager om eksklusion af spejdere fra hele Det Danske Spejderkorps (landsorganisationen og alle enheder), og om genoptagelse af spejdere, der er ekskluderet.

Efter § 87 kan eksklusionsnævnet ekskludere en spejder, der ikke opfylder betingelserne for medlemskab af Det Danske Spejderkorps.

Efter § 87 stk. 3 kan indstilling til eksklusionsnævnet om eksklusion af en spejder fra Det Danske Spejderkorps kan kun foretages af bestyrelsen i en enhed, hvor spejderen er medlem, af bestyrelsen i enhedens overordnede organ eller af korpsledelsen.

Efter § 87 stk. 4 kan eksklusion være fuldstændig (ophør af medlemskab) eller begrænses til bestemte lederfunktioner (delvis udelukkelse).

Efter § 87 stk. 5 skal beslutninger om eksklusion meddeles den ekskluderede spejder skriftligt med konkret begrundelse og klagevejledning (hvis afgørelsen kan påklages, jf. § 90). Ved sager om

eksklusion skal bestyrelsen eller eksklusionsnævnet i øvrigt iagttage almindelige

forvaltningsretlige principper, herunder om saglighed og høring. Ved sager om eksklusion af

umyndige spejdere skal bestyrelsen eller eksklusionsnævnet sikre, at der under sagsbehandlingen tages særligt hensyn. Hvor der efter reglerne i dette kapitel skal gives meddelelse til en spejder, eller spejderen i øvrigt skal inddrages, gælder dette for umyndige spejdere dennes værge(r).

efter § 87 stk. 6 skal optagelsen forelægges eksklusionsnævnet, hvis en spejder, der er ekskluderet fra hele Det Danske Spejderkorps søger optagelse i en enhed, jf. § 34. Eksklusionsnævnet træffer beslutning om hvorvidt spejderen på ny kan optages.

Dokumentet sondrer mellem ekspeditionssager, hvor medlemmer er dømt for overtrædelse af straffeloven eller ikke længere har en ren børneattest, og afgørelsessager.

Dokumentet indeholder en oversigt over forskellen i behandling af ekspeditionssager og afgørelsessager samt en procesvejledning for behandling af afgørelsessager. Der er ikke udarbejdet en procesvejledning for ekspeditionssager, da det skønnes unødvendigt.

**Oversigt over processen i hhv. ekspeditionssager og afgørelsessager**

**Ekspeditionssag eller afgørelsessag**

(Sager hvor medlemmer er dømt for overtrædelse af straffeloven eller ikke længere har en ren børneattest)

**Ekspeditionssag**

Afgørelsesgrundlag

* Eksklusionsnævnet træffer afgørelse på baggrund af dommen eller børneattesten.

Afgørelse

* Eksklusionsnævnet udarbejder en skriftlig afgørelse med tilhørende klagevejledning, som fremsendes til medlemmet

**Afgørelsessag**

Afgørelsesgrundlag

* Eksklusionsnævnet modtager en skriftlig klage fra bestyrelsesmedlem(mer)
* Eksklusionsnævnet foretager skriftlig høring af de øvrige involverede medlemmer
* Eksklusionsnævnet foretager en supplerende mundtlig høring af egen drift, hvis sagen tilsiger det eller, efter ønske fra ét af de involverede medlemmer
* Eksklusionsnævnet træffet afgørelse på baggrund af den indsendte klage, de skriftlige høringssvar samt referat af de mundtlige høringer

Afgørelse

* Eksklusionsnævnet udarbejder en skriftlig afgørelse med tilhørende klagevejledning, som fremsendes til de involverede medlemmer

|  |
| --- |
| **Procesbeskrivelse for afgørelsessager** |
| **Sagsskridt** | **Deadline** | **Ansvarlig** |
| **Indstilling**Indstilling fra medlem af korpset eller et bestyrelsesmedlem.Indstillingen skal være skriftlig og beskrive sagens forhold og angive konkret begrundelse.Ved indstilling til eksklusionsnævnet anbefales det at benytte standardblanket.Indstillingen skal sendes til Korpskontoret. Korpskontoret indkalder til møderne i sagen | N/A | N/A |
| **Opstartsmøde og procesafklaring**Eksklusionsnævnet samles til et intro-møde af [45] minutters varighed. På mødet skal følgende punkter afklares:* Hvem er part i sagen og skal derfor høres?
* Hvordan skal parterne høres?
* Er der særlige forhold i sagen vi bør tage hensyn til?
 | Senest 7 dage efter modtagelse af indstilling | Korpskontoret |
| **Høring**Skriftlig høring af sagens øvrige parter vedrørende sagens forhold. Den eller de berørte medlemmer, oplyses om deres rettigheder under sagens behandling, herunder navnlig bestemmelsen i § 91.Der gives en svarfrist på 7 dage. | Senest 14 dage efter modtagelsen af indstillingen | Eksklusionsnævnet |
| **2. nævnsmøde**2. nævnsmøde afholdes senest 21 dage efter modtagelsen af indstillingen. På mødet skal følgende punkter afklares:* Skal den skriftlige høring suppleres af en mundtlig høring?
* Er der særlige forhold som fortsat kræver afklaring?
* Hvad skal evt. ny frist for sagens afgørelse være?

I tilfælde af behov for supplerende mundtlig høring, gives der skriftlig meddelelse til de involverede parter om behovet samt fristforlængelse. | Senest 21 dage efter modtagelsen af indstillingen | Korpskontoret |
| **Eventuel supplerende mundtlig høring** | Senest 24 dage efter modtagelsen af indstillingen, medmindre der er truffet beslutning om fristforlængelse | Eksklusionsnævnet |
| **Skriftlig afgørelse** Skriftlig afgørelse med tilhørende klagevejledning udarbejdes og godkendesVed afgørelser anvendes standardskabelon. | Senest 28 dage efter modtagelsen af indstillingen, medmindre der er truffet beslutning om fristforlængelse | Eksklusionsnævnet |
| **Anke til korpsledelsen** | Senest 21 dage efter modtagelsen af eksklusionsnævnets afgørelse | De involverede parter |